บลจ.เอ็มเอฟซี ออกกองทุนเปิด I-USS1ตั้งเป้าเลิกกองที่ 10.60 บ. ใน 5 เดือน
บลจ.เอ็มเอฟซีออกกองทุนเปิด I-USS1 ตั้งเป้าเลิกกองที่ 10.60 บ. ใน 5 เดือน ขายตั้งแต่วันนี้-17 ก.พ.60
7 ก.พ. 2560

นางสาวประภา ปูรณโชติ กรรมการผู้จัดการ บริษัทหลักทรัพย์จัดการกองทุนเอ็มเอฟซี หรือ บลจ.เอ็มเอฟซี เปิดเผยว่า เอ็มเอฟซีเสนอขายกองทุนเปิดเอ็มเอฟซี อินเตอร์เนชั่นแนล ยู เอส ทริกเกอร์ ซีรี่ส์ 1 (I-USS1) เพื่อลงทุนในหุ้นและตราสารหนี้ในสหรัฐอเมริกา ตั้งเป้าหมายเพื่อเลิกกองทุนเมื่อมูลค่าหน่วยลงทุนตั้งแต่ 10.60 บาทภายใน 5 เดือน โดยเริ่มขายตั้งแต่วันนี้ ถึงวันที่ 17 ก.พ.60
โดยกองทุน I-USS1 เป็นกองทุนรวมผสมที่ไม่กำหนดสัดส่วนการลงทุนในตราสารแห่งทุน จะลงทุนในสหรัฐอเมริกาโดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินของกองทุน เช่น ตราสารทุน ตราสารหนี้ เงินฝาก หน่วยลงทุนกองทุนรวมต่างประเทศ เป็นต้น กองทุนอาจลงทุนในสัญญาซื้อขายล่วงหน้า (Derivatives) เพื่อลดความเสี่ยงจากการลงทุนและป้องกันความเสี่ยงจากอัตราแลกเปลี่ยนเงินตราต่างประเทศตามสภาวการณ์ขึ้นอยู่กับดุลยพินิจของผู้จัดการกองทุน
ทั้งนี้ กองทุนอาจลงทุนในตราสารหนี้ที่มีอันดับความน่าเชื่อถือต่ำกว่าที่สามารถลงทุนได้ (non-investment grade) ตราสารหนี้ที่ไม่ได้รับการจัดอันดับความน่าเชื่อถือ และตราสารทุนที่ไม่ได้จดทะเบียนในตลาดหลักทรัพย์
สำหรับกองทุนเปิด I-USS1 จะรับซื้อคืนหน่วยลงทุนอัตโนมัติให้ผู้ถือหน่วยลงทุนเข้ากองทุนเปิด MM-GOV กรณีภายใน 5 เดือนแรกเมื่อกองทุนมีมูลค่าหน่วยลงทุนละ 10.60 บาทขึ้นไปเป็นเวลา 5 วันทำการติดต่อกันหรือทรัพย์สินกองทุนเป็นเงินสดสกุลเงินบาท หรือกรณีภายหลัง 5 เดือนแรกเมื่อกองทุนมีมูลค่าหน่วยลงทุนละ 10.55 บาทขึ้นไปเป็นเวลา 5 วันทำการติดต่อกันหรือทรัพย์สินของกองทุนเป็นเงินสด บริษัทจะรับซื้อคืนหน่วยลงทุนอัตโนมัติและจะเลิกโครงการกองทุนดังกล่าว
ขณะที่ MFC มีมุมมองว่าเศรษฐกิจโลก โดยเฉพาะเศรษฐกิจสหรัฐฯมีแนวโน้มที่จะขยายตัวได้อย่างต่อเนื่อง ถึงแม้ว่าการขยายตัวจะอยู่ในระดับที่ไม่สูงมากนัก โดยเศรษฐกิจและผลกำไรของบริษัทจดทะเบียนในสหรัฐฯมีแนวโน้มที่จะได้ผลประโยชน์จากมาตรการกระตุ้นเศรษฐกิจของภาครัฐฯ (Fiscal Policy) ที่รัฐบาลใหม่ของสหรัฐฯมีแนวทางที่จะใช้ในการกระตุ้นเศรษฐกิจในปี 2560-2561
อย่างไรก็ตามในช่วงปี 2560 การเมืองทั่วโลก โดยเฉพาะในยุโรปอาจจะเป็นปัจจัยที่ส่งผลให้ตลาดตราสารทุนทั่วโลก รวมถึงตลาดตราสารทุนในสหรัฐฯมีความผันผวนสูงขึ้น โดยการเลือกตั้งในฝรั่งเศสที่จะเกิดขึ้นในเดือนเมษายน และพฤษภาคมนี้ มีแนวโน้มที่จะส่งผลต่อตลาดตราสารทุนทั่วโลกสูงที่สุด แต่โดยรวมในระยะยาว เอ็มเอฟซียังมีมุมมองที่ดีกับการขยายตัวของตลาดตราสารทุนสหรัฐฯ จากแนวโน้มการขยายตัวทางเศรษฐกิจและผลกำไรของบริษัทจดทะเบียนในสหรัฐฯ 